EUs landbruksministre er sammenkalt til et ekstraordinært møte for å diskutere melkepolitikken i unionen.

Bakgrunnen er at Frankrike har kommet med interveneringsforslag for å takle krisen i egen meierisektor.

For lav pris

Rundt 1000 melkebønder fra Tyskland, Frankrike og andre EU-land protesterte utenfor hovedkvartet til Rådet for Den europeiske union i Belgias hovedstad Brussel, der EUs landbruksministre møttes i dag.

Samtidig har melkebønder samlet seg i flere andre europeiske byer med krav om tiltak.

Bråket startet da franske melkebønder bestemte seg for å legge ned både arbeid og jur i protest mot dårlige melkepriser.

I løpet av kort tid hadde misnøyen spredt seg også til andre byer.

Forslag

Både Frankrike og Tyskland har nå kommet med forslag om midlertidige tiltak som høyere overføringer på eksport av smør, melkepulver og ost.

Men om EUs landbruksministre kommer til enighet, og om dette kan mildne illsinte melkebønder, er fortsatt høyst usikkert.

Bøndene krever blant annet at EU-ledelsen kutter melkekvoter med 5 prosent for å øke prisene. EU ble imidlertid allerede i 2003 enig om en utfasing av kvotesystemet innen mars 2015.

Sveriges landbruksminister Eskil Erlandsson, som leder EU-møtet, er i tillegg av den oppfatning at løsningen ikke ligger hos landbruksministrene.

Han mener løsningen for bedre priser ligger hos de store matdistributørene som opererer mellom bøndene og supermarkedene.